মেয়র শোভন চট্টোপাধ্যায়ের সঙ্গে তাঁর স্ত্রী রত্নার দাম্পত্য সমস্যায় কলেজ শিক্ষিকা বৈশাখী বন্দ্যোপাধ্যায়ের কথা উঠে এসেছিল। ওই কলেজ শিক্ষিকাকে শোভনের ‘বিশেষ বন্ধু’ বলেছিলেন রত্না। এবার রত্নারও এক ‘বিশেষ বন্ধু’ আছেন বলে ইঙ্গিত দিলেন শোভন!
শুক্রবার শোভন বলেন, ‘‘উনি (রত্না) নিজে কি কোনও বিশেষ বন্ধুর দ্বারা প্রভাবিত হচ্ছেন! তাঁকে আড়াল করতেই কি বলা হচ্ছে, আমি কারও শেখানো কথায় চলছি! আমি বাচ্চা ছেলে নই যে, আমাকে কেউ শিখিয়ে-পড়িয়ে দেবে। কিন্তু উনি কি ওঁর কোনও বিশেষ বন্ধুকে সমৃদ্ধ করতে আর্থিকভাবে আমাকে পিছন থেকে ছুরি মারলেন!’’ 
এদিন আলিপুর আদালতে শোভন এবং রত্নার বিবাহ বিচ্ছেদের মামলার শুনানি ছিল। আদালতের বাইরে রত্না বলেন, ‘‘ওঁর (শোভন) সঙ্গে এখন যাঁরা আছেন, তাঁরা ওঁকে সব শিখিয়ে দিচ্ছেন। হয়তো ওঁদের সঙ্গে থাকতে থাকতে উনিও বদলে গিয়েছেন।’’ রত্নার মন্তব্য, ‘‘ওঁর (শোভন) কী টাকা ছিল, যে আমি নয়ছয় করব!’’ রত্নার দাবি, তাঁর বাবা দুলাল দাস আর্থিকভাবে শোভনকে সাহায্য করেছিলেন। তার ফলেই শোভন ব্যবসাক্ষেত্রে সফল হয়েছিলেন।
শোভন অবশ্য বলেন, ‘‘আমি বিশ্বাস হারিয়ে স্ত্রীর থেকে বিচ্ছিন্ন হতে চেয়ে মামলা করেছি। কোনওদিন আর্থিক ক্ষেত্রে শ্বশুরবাড়ির উপর নির্ভরশীল ছিলাম না। কোনওদিন পাঁচ পয়সাও সাহায্য নিইনি।’’
রত্নার তরফে এদিন আদালতে হলফনামা দিয়ে দাবি করা হয়, শোভন গোলপার্কের কাছে তাঁর শ্যালকের সংস্থার ফ্ল্যাটে বসবাস করার অধিকার আছে বলে জানিয়ে যে নথি পেশ করেছেন, তা ত্রুটিপূর্ণ। ওই ফ্ল্যাটে রত্না এবং তাঁর ঘনিষ্ঠদের প্রবেশের উপর স্থগিতাদেশ চেয়ে শোভনের আবেদনের উপর এদিন ছিল শেষ শুনানি। ১১ এপ্রিল বিচারক নির্দেশ দিতে পারেন।